Isandulelo

Mfundi Othandekayo

Uma umuntu engaphansi kwengcindezi futhi edinga amandla kanye nendunduzo evela eNkosini, kuvamise ukuba azizwe ephelelwa amandla. Lezi zingxenye zeZifundo ezitholakala kuMahubo zibekwe ndawonye ngaphansi kwezihloko ukukusiza ukuba uthole amavesi eSifundo esifanelekile ezimweni zakho ezithile.

Kuwumkhuleko wethu ukuba amakholwa adinga induduzo yomphefumulo noma usizo athole amandla avela kuNkulunkulu ukuze abhekane nempilo enethemba elisha kanye namandla.

Lezi zingxenye zeZifundo zikukhomba endaweni eyodwa eyethembekile yokucasha enikezwa uBaba oseZulwini kubantwana bakhe.

Abadidiyeli

UNkulunkulu uyisiphephelo sethu namandla ethu,

ufunyaniswa elusizo impela ekuhluphekeni.

AMahubo 46:1

Ukuthembela kuNkulunkulu

AMahubo 123:1-3a

Ngizowaphakamisela kuwe amehlo ami,

Wena ohleli ezulwini.

Njengamehlo ezinceku,

ebheke izandla zamakhosi azo,

namehlo encekukazi,

ebheke isandla senkosikazi yayo,

kanjalo nathi amehlo ethu

abheke kuSimakade uNkulunkulu wethu,

aze abe nomusa kithi.

Sihawukele, Simakade, sihawukele.

AMahubo 146:3-5

Ningathembeli ezikhulwini nasemadodaneni abantu,

eningeke nathola lusizo kubo.

Umoya wakhe uyaphuma,

yena abuyele emhlabathini wakhe,

ngalo lolo suku amacebo akhe ayaphela.

Ubusisiwe lowo omsizi wakhe

kunguNkulunkulu kaJakobe,

othemba lakhe likuSimakade uNkulunkulu wakhe.

AMahubo 121:1-8

Ngiphakamisela amehlo ami ezintabeni,

usizo lwami luyakuvelaphi na?

Usizo lwami luvela kuSimakade,

owenzile izulu nomhlaba.

Akayukuluvumela unyawo lwakho lushibilike;

okulondayo akozeli.

Impela olonda u-Israyeli akozeli,

futhi akalali.

USimakade ungumvikeli wakho,

uSimakade ungumthunzi wakho

ngasesandleni sakho sokunene.

Ilanga aliyukukushaya emini,

nenyanga ebusuku.

USimakade uzokuvikela kukho konke okubi,

awugcine umphefumulo wakho.

USimakade uyolondoloza ukuphuma kwakho

nokungena kwakho,

kusukela manje kuze kube phakade.

Funda futhi: AMahubo 146

UMninimandla onke

AMahubo 24:1-2,9-10

Umhlaba ungokaSimakade nakho konke okukuwo,

izwe nabakhileyo kulo,

ngokuba nguye owawumisa phezu kwezilwandle,

wawusekela phezu kwemifula.

Phakamisani amakhanda enu masango!

Niphakame nani minyango yaphakade,

ukuze iNkosi yenkazimulo ingene.

Ingubani le Nkosi yenkazimulo na?

InguSimakade Wamabandla,

nguYena oyiNkosi yenkazimulo. Sela

AMahubo 29:1-4,10-11

Mnikeni udumo uSimakade,

nina zidalwa zezulu.

Mnikeni uSimakade udumo,

inkazimulo namandla.

Mnikeni uSimakade udumo olufanele igama lakhe,

mdumiseni uSimakade ebukhazikhazini bakhe obungcwele.

Izwi likaSimakade liphezu kwamanzi,

uNkulunkulu wenkazimulo uyaduma;

uSimakade uphezu kwamanzi amaningi.

Izwi likaSimakade linamandla.

Izwi likaSimakade liyinkazimulo.

USimakade uhleli phezu kwezikhukhula,

uSimakade uyiNkosi,

ubusa kuze kube phakade.

USimakade uzokupha abantu bakhe amandla.

USimakade uzobusisa isizwe sakhe ngokuthula.

Ukuphatheka kabi

AMahubo 119:28

Umphefumulo wami uyakhala ngenxa yosizi;

ngiqinise ngokwezwi lakho.

Funda futhi: AMahubo 42:3-5,8-10

Ukukhathazeka

AMahubo 116:1-6

Ngiyamthanda uSimakade,

ngokuba uyalizwa izwi lokukhuleka kwami.

Ngokuba ubeke indlebe yakhe kimi,

ngizokhuleka kuye ngisaphila.

Izintambo zokufa zingithandele,

nobuhlungu bendawo yabafileyo bungibambile,

ngibhekene nosizi nezinhlupheko.

Ngase ngibiza igama likaSimakade, ngathi:

“Ngiyakuncenga, Simakade,

hlenga umphefumulo wami.”

USimakade unomusa, ulungile,

uNkulunkulu wethu unobubele.

USimakade uyamvikela ongenakuzisiza;

lapho ngithotshisiwe, Yena wangisindisa.

AMahubo 22:1-3

Nkulunkulu wami,

Nkulunkulu wami,

ungishiyeleni na?

Ukude namazwi

okububula kwami

nokusindiswa kwami.

Nkulunkulu wami,

ngikhala emini,

kepha awuphenduli,

nasebusuku, ngingabi nakuthula.

Kepha Wena ungoNgcwele,

uhlezi ezibongweni zika-Israyeli.

AMahubo 22:24-25

Ngokuba akamedelelanga,

akanengwanga yinhlupheko yohlushwayo.

Akamfihlelanga ubuso bakhe,

kodwa wamuzwa ngesikhathi enxusa.

Ukudumisa kwami kuyakuvela kuwe

ebandleni elikhulu,

izithembiso zami ngiyozifeza

phambi kwalabo abamesabayo.

AMahubo 119:137-144

Wena Simakade ulungile;

izehlulelo zakho ziqotho.

Ubufakazi bakho ubuqoke ngokulunga

nangokwethembeka okukhulu.

Ukushisekela kwami kungidlile,

ngokuba izitha zami zikhohliwe ngamazwi akho.

Izwi lakho lihloliwe kakhulu,

yingakho inceku yakho ilithanda.

Ngimncane, ngedelelekile;

nokho iziyalezo zakho angizilibali.

Ukulunga kwakho kungukulunga okuphakade;

umthetho wakho uyiqiniso.

Ukuhlupheka nosizi kungehlele;

imiyalo yakho iyintokozo yami.

Ukulunga kobufakazi bakho

kumi ingunaphakade;

ngiphe ukuqonda ukuze ngiphile.

AMahubo 34:5-7

Ababheka kuye, baba nokukhanya.

Ubuso babo abusoze bajabha.

Nasi isihlupheki esakhala uSimakade wasilalela,

wasisindisa kuzo zonke izinhlupheko esasikuzo.

Ingelosi kaSimakade ikanisa nxazonke

kulabo abamesabayo, ibakhulule.

Funda futhi: AMahubo 25:16-22; 27:7-14; 31:10-14; 69:1-3,14-18,29-36

Ukuvikeleka

AMahubo 63:1-8

Nkulunkulu, Wena unguNkulunkulu wami, ngiyakufuna.

Umphefumulo wami womele Wena,

umzimba wami ulangazelela Wena,

ezweni eligagadekileyo,

lapho kungekho khona amanzi.

Yingakho ngikufuna endaweni engcwele,

ngibone amandla akho nenkazimulo yakho.

Ngokuba umusa wakho muhle kunokuphila,

izindebe zomlomo wami zizokudumisa.

Yingakho ngizokubonga,

inqobo nje uma ngisaphila.

Ngizophakamisa izandla zami egameni lakho.

Umphefumulo wami uyosutha

kube sengathi usuthiswe ngamanoni namafutha,

umlomo wami ukudumise ngezindebe ezethabayo,

lapho ngikukhumbula embhedeni wami,

ngizindla ngawe kwesikabhadakazi.

Wena ungisizile,

ngizokwethaba emthunzini wamaphiko akho.

Umphefumulo wami ubambelele kuwe,

esokunene sakho singisekele.

AMahubo 91:1-6,15

Lowo ohlala emphemeni woPhezukonke

akhosele emthunzini kaSomandla,

uyothi kuSimakade:

“Uyisiphephelo sami nenqaba yami,

unguNkulunkulu wami engethembele kuye.”

Ngokuba nguYena oyokuhlenga ogibeni

lomcuphi nasobhubhaneni,

uyokusibekela ngezimpaphe zakhe,

uphephele phansi kwamaphiko akhe,

ukwethembeka kwakhe kuyisihlangu nogange.

Awuyukwesaba okwesabisayo ebusuku,

nomcibisholo ondizayo emini,

nobhubhane oluhamba ebumnyameni,

nesifo esibhubhisayo emini bebade.

Uyakungibiza, ngimphendule,

ngibe naye lapho esosizini, ngimkhulule,

ngimenze abe nodumo.

AMahubo 84:1-4,11-12

Wo, zithandeka kangaka izindlu zakho,

Simakade Wamabandla!

Umphefumulo wami ulangazelela,

womela amagceke kaSimakade.

Inhliziyo yami nomzimba wami

kuhuba ngokwethaba kuNkulunkulu ophilayo.

Ngokuba inyoni ifumene isidleke,

nenkonjane yazitholela isidleke sayo,

lapho ingabeka khona amaphuphu ayo,

ngisho kuma-althare akho,

Simakade Wamabandla,

Nkosi yami, Nkulunkulu wami.

Babusisiwe abahlala endlini yakho;

bayakuhlala bebonga Wena. Sela

Ngokuba uSimakade uNkulunkulu, uyilanga nesihlangu,

uSimakade uyakupha umusa nodumo,

akayukubenqabela okuhle abahamba ngobuqotho.

Simakade Wamabandla,

ubusisiwe okwethembayo.

Funda futhi: AMahubo 121; 92; 144; 139:5-10

Injabulo

AMahubo 16:7-11

Ngiyakudumisa uSimakade ongelulekayo.

Nasebusuku inhliziyo yami iyangiqondisa.

Ngiyohlala njalo ngibheke kuwe Simakade,

ngokuba Wena ungakwesokunene sami,

angiyukuzanyazanyiswa.

Ngakho-ke inhliziyo yami iyathokoza,

nomphefumulo wami uyethaba,

ngisho nomzimba wami

uyohlala ulondekile.

Ngokuba awuyiyekelanga

impilo yami kwelabafileyo;

nokuba othembekileyo wakho abone igodi.

Uyakungazisa indlela yokuphila;

phambi kwakho kunenjabulo epheleleyo;

intokozo yaphakade,

ingakwesokunene sakho.

AMahubo 30:1-5

Ngiyakuphakamisa Simakade,

ngokuba ungitakulile,

awuvumanga ukuba izitha zami

zithokoze ngami.

Simakade, Nkulunkulu wami,

ngikhale kuwe ngicela usizo,

wangiphulukisa.

Simakade ukhulule umoya wami

endaweni yabafileyo,

wangigcina ngiphilile,

angaze ngashona egodini.

Mdumiseni uSimakade, nina bathembekileyo bakhe,

nibonge igama lakhe elingcwele.

Ngokuba intukuthelo yakhe ingeyesikhashana,

umusa wakhe umi ingunaphakade.

Ukulila kungadonsa kuze kuhlwe;

injabulo iqhamuke ekuseni.

Funda futhi: AMahubo 16; 147; 148; 30

Ukubonga

AMahubo 18:32-33,35-36

UNkulunkulu ongibhincisa amandla,

owenza indlela yami iphelele.

Wenza izinyawo zami zibe njengezendluzele,

angimise ngiqine ezindaweni zami eziphakemeyo.

Wena unginike isihlangu

sensindiso yakho,

isandla sakho sokunene singiphasile,

ubukhona bakho bungenze ngaba mkhulu.

Wandisile izinyathelo zami phansi kwami,

namaqakala ami awabhinyikanga.

AMahubo 103:1-5

Mbonge uSimakade, mphefumulo wami,

konke okungaphakathi kimi

makulibonge igama lakhe elingcwele.

Mbonge uSimakade, mphefumulo wami,

ungaze wakhohlwa yimisebenzi yakhe yonke yomusa,

Yena othethelela zonke izono zakho,

owelapha zonke izifo zakho,

okhulula ukuphila kwakho ekubhujisweni,

okuqhelisa ngomusa nangobubele,

osuthisa ukulangazelela kwakho ngokuhle,

ubusha bakho bubuyiswe njengokhozi.

AMahubo 9:1-2

Ngiyakumbonga uSimakade ngenhliziyo yami yonke;

ngilande ngazo zonke izimangaliso zakho.

Ngiyakuthokoza, ngethabe kuwe;

ngilihubele igama loPhezukonke.

AMahubo 28:6-9

Makabongwe uSimakade,

ngokuba ulizwile izwi lokunxusa kwami.

USimakade ungamandla ami, nesihlangu sami,

inhliziyo yami yethembele kuye,

yingakho ngisizakele,

inhliziyo yami iyethaba.

Ngizomdumisa ngehubo lami.

USimakade ungamandla abantu bakhe.

Uyinqaba eyinsindiso yogcotshiweyo wakhe.

Sindisa abantu bakho,

ubusise ifa lakho, ubeluse,

ubathwale, kuze kube phakade.

Funda futhi: AMahubo 66; 103; 116; 149; 150

Ukugula kakhulu noma ukufa

AMahubo 39:4-7

“Simakade, ngazise isiphetho sami,

nokuthi zingakanani izinsuku zami;

mangazi ukuthi ngingodlulayo.

Bheka, izinsuku zami wazenza zaba

ngangobubanzi besandla,

imihla yokuphila kwami ayilutho kuwe,

impela yilowo nalowo muntu

ungumoya nje,

noma eqine kangakanani.Sela

“Impela umuntu uhamba njengesithunzi nje,

impela uzikhathaza ngokuyize nje;

unqwabela imfuyo,

kepha akazi ukuthi ngubani ozakuyibutha.

“Manje, Nkosi, ngisalindeleni na?

Ithemba lami likuwe.”

AMahubo 116:1-6

Ngiyamthanda uSimakade,

ngokuba uyalizwa izwi lokukhuleka kwami.

Ngokuba ubeke indlebe yakhe kimi,

ngizokhuleka kuye ngisaphila.

Izintambo zokufa zingithandele,

nobuhlungu bendawo yabafileyo bungibambile,

ngibhekene nosizi nezinhlupheko.

Ngase ngibiza igama likaSimakade, ngathi:

“Ngiyakuncenga, Simakade,

hlenga umphefumulo wami.”

USimakade unomusa, ulungile,

uNkulunkulu wethu unobubele.

USimakade uyamvikela ongenakuzisiza;

lapho ngithotshisiwe, Yena wangisindisa.

Funda futhi: AMahubo 86:1-13; 88; 102; 142

Umkhuleko

AMahubo 34:4-8

Ngamfuna uSimakade, wangiphendula;

wangikhulula kulo lonke uvalo lwami.

Ababheka kuye, baba nokukhanya.

Ubuso babo abusoze bajabha.

Nasi isihlupheki esakhala uSimakade wasilalela,

wasisindisa kuzo zonke izinhlupheko esasikuzo.

Ingelosi kaSimakade ikanisa nxazonke

kulabo abamesabayo, ibakhulule.

Yizwani, nibone

ukuthi uSimakade muhle;

babusisiwe labo abaphephela kuye.

AMahubo 71:1-3

Kuwena, Simakade, ngiyakhosela,

mangingajabhi naphakade.

Ngokulunga kwakho ngikhulule, ungihlenge;

beka indlebe yakho kimi, ungisindise.

Yiba yidwala lami lokukhosela,

engiza kulo njalo;

uyalezile ukuba ngisindiswe,

ngokuba uyidwala lami nenqaba yami.

AMahubo 86:6-8

Simakade, lalela umkhuleko wami,

uzwe izwi lokunxusa kwami.

Ngosuku lokuhlupheka kwami ngikhala kuwe,

ngokuba uzongiphendula.

Phakathi kwabo bonke onkulunkulu,

akekho onjengawe, Nkosi,

akukho okunjengemisebenzi yakho.

Ukuthobeka kuNkulunkulu

AMahubo 119:33-34

Simakade, ngikhombise indlela yezimiso zakho;

ngizoyigcina kuze kube sekugcineni.

Ngiphe ingqondo,

ukuze ngiwuqaphele umthetho wakho,

ngiwugcine ngenhliziyo yami yonke.

AMahubo 119:129-133

Ubufakazi bakho buyamangalisa,

yingakho umphefumulo wami ubugcina.

Ukwambulwa kwamazwi akho kunika ukukhanya,

kuyabaqondisa abangenalwazi.

Ngivula umlomo wami, nginelukuluku,

ngokuba ngiyayilangazelela imiyalo yakho.

Bheka ngakimi,

ube nomusa kimi njengoba wenza

kwabathanda iGama lakho.

Izinyathelo zami ziqinise ezwini lakho;

mangingabuswa nayinye inkohlakalo.

AMahubo 119:10-11

Ngikufunile ngenhliziyo yami yonke,

mangingaphambuki emiyalweni yakho.

Enhliziyweni yami ngiyalilonda izwi lakho,

ukuze ngingoni kuwe.

Ukholo

AMahubo 31:14-16,22,24

Kepha mina

ngethemba Wena Simakade,

ngithi:

“Wena unguNkulunkulu wami.”

Izikhathi zami

zisesandleni sakho,

ngikhulule esandleni

sezitha zami

nakulabo abangizingelayo.

Khanyisa ubuso bakho

phezu kwenceku yakho,

ngomusa wakho ungisindise.

AMahubo 33:18-22

Impela iso likaSimakade

liphezu kwalabo abamesabayo,

kulabo abethembela emseni wakhe,

ukukhulula umphefumulo wabo ekufeni,

nokubagcina bephilile endlaleni.

Umphefumulo wethu ulindele uSimakade;

uwusizo lwethu nesihlangu sethu.

Inhliziyo yethu ithokozile ngaye,

ngoba sethemba igama

lakhe elingcwele.

Simakade, umusa wakho mawehlele phezu kwethu,

njengalokhu sithemba Wena.

Funda futhi: AMahubo 69:29-36

Ubukhulu

AMahubo 89:5-9

Simakade, izimangaliso zakho ziyodunyiswa ngamazulu,

ukwethembeka kwakho, ebandleni labangcwele.

Ngubani osemafini ongalinganiswa noSimakade na?

Ngubani phakathi kwamadodana kaNkulunkulu

ongafaniswa noSimakade na?

UNkulunkulu uyesabeka kakhulu emkhandlwini wabangcwele,

umelwe ukuhlonishwa kakhulu

yibo bonke abamzungezileyo.

Simakade, Nkulunkulu Wamabandla,

ngubani onjengawe na?

Somandla, Simakade,

ukwethembeka kwakho kukuzungezile.

Wena ubusa amadlambi olwandle

lapho amaza alo ephakama,

Wena uyawathulisa.

AMahubo 8:1-4

Simakade, Nkulunkulu wethu,

yeka ukubabazeka kwegama lakho

emhlabeni wonke!

Wena obeke inkazimulo yakho phezu kwamazulu.

Emlonyeni wezingane nowabancelayo,

umisile amandla ngenxa yezitha zakho,

ukuze ushabalalise isitha nomphindiseli.

Lapho ngibuka izulu lakho,

umsebenzi weminwe yakho,

inyanga nezinkanyezi okumisileyo,

uyini umuntu ukuba umkhumbule,

nendodana yomuntu ukuba uyinake na?

Funda futhi: AMahubo 19:1-6; 48:1,10-11

Ubukhosi

AMahubo 96:10-13

Shonini phakathi kwezizwe, nithi:

“USimakade uyinkosi;”

umhlaba umi uqinile, awunakunyakaziswa.

Uyokwehlulela izizwe ngobuqotho.

Malijabule izulu, umhlaba uthokoze,

maluhlokome ulwandle, nakho konke okukulo.

Mawethabe amasimu, nakho konke okukuwo,

kwename imithi yonke yehlathi

phambi kukaSimakade,

ngokuba uyeza,

impela uyeza ukuzokwehlulela umhlaba.

Uzowehlulela ngobuqotho umhlaba,

nezizwe ngokwethembeka kwakhe.

AMahubo 98:1

Hubelani uSimakade ihubo elisha,

ngokuba wenze izimangaliso,

esokunene sakhe nengalo yakhe engcwele

kumzuzele ukunqoba.

AMahubo 98:7-9

Ulwandle maludume nakho konke okukulo,

nezwe nabakhileyo kulo.

Imifula mayishaye ihlombe,

izintaba zihube ndawonye ngentokozo,

phambi kukaSimakade,

ngokuba uyeza, uzokwehlulela umhlaba.

Uzolehlulela ngokulunga izwe,

nezizwe ngobuqotho.

Funda futhi: AMahubo 98

Ithemba

AMahubo 27:11-14

Simakade, ngifundise

indlela yakho,

ungihole endleleni ehlelembekile

ngenxa yezitha zami.

Uze unganginikeli

kokufiswa yizitha zami ngami,

ngokuba ofakazi bamanga

bangivukele,

babhodla umlilo.

Ngiyethemba ukuthi

ngizobubona

ubuhle bukaSimakade,

ezweni labaphilayo!

Lindela uSimakade,

uqine,

inhliziyo yakho ime isibindi.

Yebo, lindela uSimakade.

AMahubo 37:23-26,39-40a

USimakade uyaziqinisa izinyathelo zomuntu

lapho eyithanda indlela yakhe.

Uma ewa, akayukufumbeka phansi,

ngokuba uSimakade ubamba isandla sakhe.

Kade ngimusha,

manje sengimdala,

kodwa angikaze ngimbone olungileyo eshiyiwe,

nozalo lwakhe luyizinxibi.

Uphana, atshelekise ekhululekile,

nozalo lwakhe luyisibusiso.

Insindiso yabalungileyo ivela kuSimakade,

uyinqaba yabo ngesikhathi senhlupheko.

USimakade uyobasiza, abakhulule.

Okungukuphela kwesiqiniseko sethu

AMahubo 33:16-22

Inkosi ayisindiswa wubuningi bempi yayo;

iqhawe alikhululwa ngamandla alo amakhulu.

Ihhashi lempi liyize ekunqobeni,

alisindisi ngamandla alo amakhulu.

Impela iso likaSimakade

liphezu kwalabo abamesabayo,

kulabo abethembela emseni wakhe,

ukukhulula umphefumulo wabo ekufeni,

nokubagcina bephilile endlaleni.

Umphefumulo wethu ulindele uSimakade;

uwusizo lwethu nesihlangu sethu.

Inhliziyo yethu ithokozile ngaye,

ngoba sethemba igama

lakhe elingcwele.

Simakade, umusa wakho mawehlele phezu kwethu,

njengalokhu sithemba Wena.

AMahubo 18:1-2,28-31

Ngiyakuthanda, Simakade, ongamandla ami.

Simakade, uyidwala lami nenqaba yami,

noMkhululi wami,

uNkulunkulu wami;

uyidwala engikhosela kulo,

isihlangu sami, nophondo lwensindiso yami,

inqaba yami.

USimakade uNkulunkulu wami,

ukhanyisa isibani sami,

akhanyise ubumnyama bami.

Ngokuba ngawe ngingahlasela impi,

ngoNkulunkulu wami, ngingeqa ugange.

Indlela yakho, Nkulunkulu, iphelele,

izwi likaSimakade lihlanzekile,

uyisihlangu sabo bonke abaphephela kuye.

Ngokuba ngubani onguNkulunkulu

ngaphandle kukaSimakade na?

Ngubani oyidwala ngaphandle kukaNkulunkulu
wethu na?

Uthando

AMahubo 118:1-5

Bongani uSimakade ngokuba muhle,

ngokuba umusa wakhe umi phakade.

Makathi u-Israyeli:

“Yebo, umusa wakhe umi phakade.”

Mayithi indlu ka-Aroni:

“Yebo, umusa wakhe umi phakade.”

Mabathi abamesabayo uSimakade:

“Yebo, umusa wakhe umi phakade.”

Osizini lwami ngakhuleka kuSimakade,

uSimakade wangiphendula,

wangihola endaweni ebanzi.

AMahubo 136:1-4

Bongani uSimakade, ngokuba muhle,

ngokuba umusa wakhe umi phakade.

Bongani uNkulunkulu wonkulunkulu,

ngokuba umusa wakhe umi phakade.

Bongani iNkosi yamakhosi,

ngokuba umusa wayo umi phakade;

yona yodwa eyenza izimangaliso ezinkulu,

ngokuba umusa wakhe umi phakade.

Funda futhi: AMahubo 136; 103:8,13-18

Amaculo endumiso

AMahubo 89:1-2

Ngizohlabelela ngomusa kaSimakade

kuze kube phakade,

ngomlomo wami,

ngazise izizukulwane ngezizukulwane ukwethembeka kwakho.

Ngimemezele ngithi:

“Umusa wakho umi ingunaphakade,

ukwethembeka kwakho ukuqinise emazulwini.”

AMahubo 145:8-9,14-15,18

USimakade unobubele nobumnene,

uyephuza ukuthukuthela,

unomusa omkhulu.

USimakade muhle kubo bonke,

uyayihawukela imisebenzi yakhe yonke.

USimakade uyabaphasa bonke abawayo,

abaphakamise bonke abathotshisiweyo.

Amehlo abo bonke alinda Wena;

uyabanika ukudla ngesikhathi esiyiso.

USimakade useduze nabo bonke abambizayo,

bonke abambiza ngeqiniso.

AMahubo 147:1,7-11

Haleluya!

Kumnandi kakhulu ukuhlabelelela uNkulunkulu wethu,

ngokuba unomusa,

indumiso imfanele.

Hubelani uSimakade ngokubonga,

nimdumise uNkulunkulu wethu ngehabhu,

osibekela izulu ngamafu,

olungisela umhlaba imvula,

ohlumisa utshani ezintabeni.

Unika izinkomo ukudla kwazo,

namazinyane egwababa akhalayo.

Akathokozi ngamandla ehhashi,

akajatshuliswa yijubane lomuntu.

USimakade ujatshuliswa ngabamesabayo,

labo abathembela emuseni wakhe.

Funda futhi: AMahubo 103; 145; 146; 147

Ukulahlwa nokudangala

AMahubo 22:1-2,4-5,24

Nkulunkulu wami,

Nkulunkulu wami,

ungishiyeleni na?

Ukude namazwi

okububula kwami

nokusindiswa kwami.

Nkulunkulu wami,

ngikhala emini,

kepha awuphenduli,

nasebusuku, ngingabi nakuthula.

Okhokho bethu bethembela kuwe;

bakwethemba, Wena wabakhulula.

Bakhala kuwe, bakhululwa;

bethembela kuwe, abaze bajabha.

Ngokuba akamedelelanga,

akanengwanga yinhlupheko yohlushwayo.

Akamfihlelanga ubuso bakhe,

kodwa wamuzwa ngesikhathi enxusa.

AMahubo 69:1-3,29-33

Ngisindise, Nkulunkulu,

ngokuba amanzi asesentanyeni.

Ngibisha obhukwini lodaka,

akukho ndawo yokubeka unyawo,

ngingene otweni ngathi shi,

imisinga iyangisibekela.

Ngikhathele wukukhala,

umphimbo wami ugagadekile.

Amehlo ami anqundekile

ngukulindela uNkulunkulu wami.

Kepha mina ngihluphekile, nginobuhlungu.

Nkulunkulu, insindiso yakho mayingilondoloze.

Ngizolibonga igama likaNkulunkulu ngehubo,

ngimbabaze ngokubonga.

Lokho kuzomthokozisa kakhulu uSimakade,

ukwedlula inkabi

noma inkunzi enezimpondo nezinselo.

Akuthi lapho abacindezelweyo bekubona, bethabe,

nina enifuna uNkulunkulu

mazivuseleleke izinhliziyo zenu.

Ngokuba uSimakade uyabezwa abentulayo,

akabadeleli abakhe ababoshiweyo.

Funda futhi: AMahubo 31:9-13; 130

Ukusondela

AMahubo 23:1-6

USimakade ungumelusi wami, angiyukuswela.

Ungilalisa emadlelweni aluhlaza;

ungiyisa ngasemanzini okuphumula.

Uvuselela umphefumulo wami.

Ungiholela ezindleleni zokulunga,

ngenxa yeGama lakhe.

Ngisho noma ngidabula emfundeni emnyama

okwethunzi lokufa,

angiyukwesaba ngozi,

ngokuba Wena unami,

intonga yakho nondondolo lwakho kuyangiduduza.

Udeka itafula phambi kwami,

kubuka izitha zami.

Ugcoba ikhanda lami ngamafutha;

indebe yami iyachichima.

Impela okuhle nomusa

kuyohlala kungilandela

imihla yonke yokuphila kwami.

Ngiyohlala endlini kaSimakade

kuze kube phakade.

AMahubo 34:17-19

USimakade uyakuzwa ukunxusa kwabalungileyo,

abakhulule kuzo zonke izinhlupheko zabo.

USimakade useduze nabanhliziyo zidabukile,

uyabasindisa abanomoya owaphukileyo.

Ziningi izinhlupheko zolungileyo,

kepha uSimakade uyamkhulula kuzo zonke.

Funda futhi: AMahubo 46:5-11; 139:5-10

Ukungabaluleki komuntu

AMahubo 62:9-12

Abantukazana bangumoya nje,

nezikhulu zingamabunga,

uma bekalwa isilinganiso siyenyuka,

kodwa bonke balula kunomoya.

Maningathembeli ekuqhwageni,

ningazigabisi ngokuphangiweyo.

Uma imfuyo yanda,

ningayibeki inhliziyo kuyo.

UNkulunkulu ukhulume kanye,

ngakuzwa kabili lokho:

amandla angakaNkulunkulu,

nobubele bungobakho, Nkosi.

Umuntu umvuza ngangokwenza kwakhe.

AMahubo 90:3-6

Umuntu uyambuyisela othulini, uthi:

“Buyani, bantwana babantu.”

Ngokuba emehlweni akho

inkulungwane yeminyaka

ingangosuku lwayizolo olwedlule,

imfushane ngangomlindo wasebusuku.

Ubakhukhula njengesikhukhula;

banjengobuthongo, nanjengotshani obuhluma ekuseni.

Ekuseni buyahluma, bukhahlele,

kusihlwa bubune, bunqunywe.

AMahubo 144:3-4

Simakade, uyini umuntu ukuba umazi,

nendodana yomuntu ukuba uyikhumbule na?

Umuntu ufana nomoya;

izinsuku zakhe zinjengethunzi elidlulayo.

Isidingo

AMahubo 31:9-12,22

Yiba nomusa kimi, Simakade,

ngokuba ngisenkathazweni,

iso lami liyafiphala

ngenxa yosizi,

nomphefumulo

nomzimba wami.

Ngokuba ukuphila kwami

kuphelela osizini,

neminyaka yami ekububuleni;

amandla ami aphelile

ngokona kwami,

namathambo ami ancunzekile.

Ngiyisigcono sazo

zonke izitha zami,

ingasaphathwa-ke

eyomakhelwane bami.

Sengiyinto esabisayo

kubangani bami.

Engihlangana nabo emgwaqweni

bayangibalekela.

Sebengikhohliwe

ezinhliziyweni zabo,

senginjengomuntu ofileyo,

nesitsha esephukileyo.

Ngenxa yovalo mina ngithe:

“Ngixoshiwe phambi

kwamehlo akho.”

Kepha ukuzwile ukunxusa kwami

ngesikhathi ngikhala kuwe.

AMahubo 38:5-10,21-22

Izilonda zami zichicha ubomvu, ziyanuka,

ngenxa yobuwula bami.

Ngikhonkobele, ngithotshisiwe,

usuku lonke ngiyazulazula, ngilila.

Ukhalo lwami luyaqaqamba,

akukho mpilo emzimbeni wami.

Ngintekenteke, futhi ngitubeke kakhulu,

ngiyakhala, ngiyaquma

ngenxa yeminjunju enhliziyweni yami.

Nkosi, zonke izifiso zami ziphambi kwakho,

ukububula kwami akufihlakele kuwe.

Inhliziyo yami ishaya ngamandla,

umzimba ushona phansi,

kunqundeke amehlo.

Simakade, ungangishiyi,

Nkulunkulu wami

ungabi kude nami.

Phuthuma ungisize,

Nkosi, uyinsindiso yami.

AMahubo 42:1-5

Njengendluzele ilangazelela amanzi emifula,

kanjalo umphefumulo wami

ulangazelela Wena Nkulunkulu.

Umphefumulo wami womele uNkulunkulu,

uNkulunkulu ophilayo,

ngiyakufika nini ngibonakale phambi

kukaNkulunkulu na?

Izinyembezi zami zingukudla kwami

imini nobusuku,

ngokuba usuku lonke bathi kimi:

“Uphi uNkulunkulu wakho na?”

Ngiyakukhumbula lokhu,

ngithulule umphefumulo wami

phakathi kwami,

njengalokhu ngangihamba esixukwini

ngiya naso endlini kaNkulunkulu

ngenhlokomo yokwethaba nokubonga,

ibandla ligubha umkhosi.

Mphefumulo wami, kungani udangele,

uyaluza ngaphakathi kimi na?

Themba uNkulunkulu,

ngokuba ngisazomdumisa

ngokusindisa kobukhona bakhe.

Funda futhi: AMahubo 39; 42; 43; 55:1-8

Usizo

AMahubo 46:1-3,7,10-11

UNkulunkulu uyisiphephelo sethu namandla ethu,

ufunyaniswa elusizo impela ekuhluphekeni.

Ngakho-ke angiyukwesaba nakuba umhlaba uguquka,

nezintaba zidilikela ekujuleni kolwandle,

nakuba amanzi alo ehlokoma, ekhephuzela,

nezintaba zizamazama ngokudlanga kwalo.Sela

USimakade Wamabandla unathi,

uNkulunkulu kaJakobe uyinqaba yethu.Sela

Thulani, niqonde

ukuthi Mina nginguNkulunkulu,

ngiyakuphakama kwabezizwe,

ngiphakame emhlabeni.

USimakade Wamabandla unathi,

uNkulunkulu kaJakobe

uyinqaba yethu.Sela

AMahubo 41:1-3

Ubusisiwe onakekela ohluphekayo,

uSimakade uyomsindisa ngosuku lwenhlupheko.

USimakade uyomlondoloza, amgcine ephila;

uyobusiswa ezweni.

Akayukumnikela ezifisweni zezitha zakhe.

USimakade uyakumsimamisa okhukhweni lokufa,

amphilise kuzona zonke izifo zakhe.

Funda futhi: AMahubo 18:1-2,28-31

Ukungaqiniseki

AMahubo 62:1-2

Mphefumulo wami, thula, ulindele

uNkulunkulu kuphela,

ngokuba insindiso yami ivela kuye.

NguYena kuphela oyidwala lami

nensindiso yami;

inqaba yami, angisoze nganyakaziswa.

AMahubo 62:5-8

Mphefumulo wami, thula,

ulindele uNkulunkulu kuphela,

ngokuba ithemba lami livela kuye.

NguYena kuphela oyidwala lami,

nensindiso yami, nenqaba yami;

angiyukunyakaziswa.

Ukuhlengwa kwami nodumo lwami kukuNkulunkulu,

idwala lami eliqinileyo,

isiphephelo sami sikuNkulunkulu.

Bantu, yethembelani kuye ngezikhathi zonke,

inhliziyo yenu niyithululele phambi kwakhe,

uNkulunkulu uyisiphephelo sethu.

Funda futhi: AMahubo 121; 123

Uzwelo

AMahubo 103:13-14

Njengalokhu uyise ebahawukela abantwana bakhe,

kanjalo noSimakade uyabahawukela abamesabayo.

Ngokuba uyazi ukuthi sibunjwe kanjani,

uyakhumbula ukuthi siluthuli nje.

AMahubo 31:1-5

Simakade, ngiphephela kuwe,

mangingajabhiswa naphakade,

ngikhulule ngokulunga kwakho.

Indlebe yakho ibeke kimi,

ungikhulule ngokushesha.

Yiba yidwala

lokuphephela kimi,

inqaba eqinileyo

engikhosela kuyo.

Impela Wena uyidwala

lami nenqaba yami;

ngenxa yegama lakho

uyangihola,

ungiqondise.

Ngikhiphe ogibeni

abangicuphe ngalo,

ngokuba Wena

uyisiphephelo sami.

Umoya wami ngiwubeka

esandleni sakho,

ungikhululile, Simakade,

Nkulunkulu weqiniso.

AMahubo 56:8-9

Wena ukunakile ukuzulazula kwami,

izinyembezi zami zethe egabheni lakho.

Kanti azikho yini encwadini yakho na?

Izitha zami bese zibuyela emuva

mhla ngikhalayo,

ngiyakwazi lokhu, ukuthi uNkulunkulu unami.

Funda futhi: AMahubo 40:1-3; 124

Ubudala

AMahubo 71:4-9

Nkulunkulu wami, ngikhulule esandleni sesikhohlakali,

nasekuxhakathisweni yisandla sowenza okubi nesowonakeleyo.

Ngokuba Wena, Nkosi Simakade,

uyithemba lami;

ngethembele kuwe kwasebusheni bami.

Ngancika kuwe kwasekuzalweni kwami,

nguwe owangikhipha esibelethweni sikamame.

Ukudumisa kwami njalo kungawe.

Kwabaningi bengifana nesimangaliso,

kodwa Wena uyisiphephelo sami esinamandla.

Usuku lonke, umlomo wami

ugcwele ukukubonga nokukubabaza.

Ungangilahli ngesikhathi sobudala,

ungangishiyi lapho sengiluphele.

AMahubo 92:12-15

Olungileyo uhluma njengesundu,

akhule njengomsedari eLebhanoni.

Batshalwe endlini kaSimakade,

bamilile emagcekeni kaNkulunkulu wethu.

Nalapho sebebadala bayakuthela izithelo,

bahlume babe luhlaza,

ukuze bamemezele ukuthi uSimakade ulungile,

uyidwala lami, kuye akukho ukungalungi.

AMahubo 71:16-20

Ngizofika ngikubonge

ngezenzo zamandla zeNkosi uNkulunkulu;

ngizokudumisa ngokulunga kwakho,

kwakho wedwa.

Nkulunkulu, wangifundisa kwasebusheni bami,

namanje ngisamemezela

ngemisebenzi yakho emangalisayo.

Nalapho sengimdala, sengiyimpunga,

uze ungangishiyi,

ukuze ngishumayele ubukhulu bakho kwabasazozalwa,

namandla akho ezizukulwaneni.

Nkulunkulu, ukulunga kwakho kufinyelela ezulwini,

Wena owenza izinto ezinkulu.

Nkulunkulu, ngubani onjengawe na?

Wena owasikhombisa izinhlupheko ezimbi eziningi,

uyobuye usiphilise,

usikhuphule ezinzulwini zomhlaba.

Funda futhi: AMahubo 90

Insindiso

AMahubo 31:1-5,15a

Simakade, ngiphephela kuwe,

mangingajabhiswa naphakade,

ngikhulule ngokulunga kwakho.

Indlebe yakho ibeke kimi,

ungikhulule ngokushesha.

Yiba yidwala

lokuphephela kimi,

inqaba eqinileyo

engikhosela kuyo.

Impela Wena uyidwala

lami nenqaba yami;

ngenxa yegama lakho

uyangihola,

ungiqondise.

Ngikhiphe ogibeni

abangicuphe ngalo,

ngokuba Wena

uyisiphephelo sami.

Umoya wami ngiwubeka

esandleni sakho,

ungikhululile, Simakade,

Nkulunkulu weqiniso.

Izikhathi zami

zisesandleni sakho.

AMahubo 40:1-3

Ngamlinda ngesineke uSimakade,

wayesephendukela ngakimi,

wakuzwa ukunxusa kwami.

Wangikhipha emgodini wokubhujiswa,

odakeni olubishayo,

izinyawo zami wazibeka edwaleni,

wavikela izinyathelo zami.

Wabeka iculo elisha emlonyeni wami,

ihubo lokudumisa uNkulunkulu wami,

abaningi bayokubona lokho, besabe,

bese bethembela kuSimakade.

AMahubo 56:11-13

Ithemba lami likuNkulunkulu, angiyukwesaba.

Umuntu angangenzani na?

Nkulunkulu, izifungo zami zingibophezele kuwe,

ngiyakunikela kuwe iminikelo yokubonga.

Ngokuba umphefumulo wami uwukhulule ekufeni,

nezinyawo zami, ekukhubekeni,

ukuze ngihambe phambi kukaNkulunkulu,

ekukhanyeni kwabaphilayo.

Funda futhi: AMahubo 86; 30

Ukulunga

AMahubo 94:17-22

Ukuba uSimakade ubengesilo usizo lwami,

umphefumulo wami ubuyakushesha

ukuhlala endaweni yabafileyo.

Lapho ngithi unyawo lwami lushibilikile,

umusa wakho, Simakade, wangiphasa.

Emicabangweni eminingi yenhliziyo yami,

ukududuza kwakho kuyawuthokozisa umphefumulo wami.

Isihlalo sobubi singahlanganyela yini nawe,

leso esisebenza okubi

kungathi kusemthethweni na?

Bahlangana ukuvukela umphefumulo wolungileyo,

balahla umuntu ongenacala ukuba afe.

Kepha uSimakade waba yinqaba yami,

uNkulunkulu wami waba yidwala engiphephela kulo.

AMahubo 119:137-138

Wena Simakade ulungile;

izehlulelo zakho ziqotho.

Ubufakazi bakho ubuqoke ngokulunga

nangokwethembeka okukhulu.

Funda futhi: AMahubo 103:9-11

Ukuvuma ukuba necala

AMahubo 32:2-5

Ubusisiwe umuntu uSimakade angambaleli isiphambeko,

okungekho nkohliso emoyeni wakhe.

Ngenkathi ngithule,

amathambo ami awohloka

ngenxa yokububula usuku lonke.

Isandla sakho sangicindezela kanzima

ubusuku nemini,

ngaphelelwa ngamandla,

kwangathi ngihlaselwe wumoya weshisandlu.Sela

Ngase ngisivuma isono sami kuwe,

angaze ngasifihla isiphambeko sami.

Ngathi:

“Ngizozivuma iziphambeko zami kuSimakade,”

Yena wangithethelela icala lokona kwami.

AMahubo 38:3-11,18,22

Akukho ukuphila emzimbeni wami,

ngenxa yentukuthelo yakho;

amathambo ami awanampilo,

ngenxa yesono sami.

Ngokuba iziphambeko zami

zedlula ikhanda lami,

zingisinda njengomthwalo onzima.

Izilonda zami zichicha ubomvu, ziyanuka,

ngenxa yobuwula bami.

Ngikhonkobele, ngithotshisiwe,

usuku lonke ngiyazulazula, ngilila.

Ukhalo lwami luyaqaqamba

akukho mpilo emzimbeni wami.

Ngintekenteke, futhi ngitubeke kakhulu,

ngiyakhala, ngiyaquma

ngenxa yeminjunju enhliziyweni yami.

Nkosi, zonke izifiso zami ziphambi kwakho,

ukububula kwami akufihlakele kuwe.

Inhliziyo yami ishaya ngamandla,

umzimba ushona phansi,

kunqundeke amehlo.

Abangani nezihlobo zami bangihlubukile

ngenxa yokuhlupheka engikukho,

omakhelwane bami bahambela kude nami.

Ngiyasivuma isiphambeko sami,

ngiyazisola ngesono sami.

Phuthuma ungisize,

Nkosi, uyinsindiso yami.

AMahubo 51:1-4a,16-17

Ngihawukele, Nkulunkulu,

ngokomusa wakho,

wesule iziphambeko zami

ngokobubele bakho obukhulu.

Ngigezisise ebubini bami,

ungihlanze esonweni sami.

Ngiyazazi iziphambeko zami,

isono sami siphambi kwami njalo.

Ngonile kuwe, kuwe wedwa,

ngenza okubi emehlweni akho.

Ngokuba awuwuthandi umhlatshelo,

noma bengizakukunika umnikelo wokushiswa,

ubungayukuthokoza ngawo.

Iminikelo kaNkulunkulu ingumoya owephukileyo.

Nkulunkulu, awuyukuyidelela inhliziyo eyaphukileyo nedabukileyo.

AMahubo 65:1-3

Udumo lufanele Wena, Nkulunkulu, eZiyoni

kuyofezeka isithembiso kuwe.

Wena oyizwayo imikhuleko,

bonke abantu beza kuwe.

Iziphambeko zingigabhile,

uyazithethelela iziphambeko zethu.

Ukujabha

AMahubo 129:1-8

Bangihluphe kakhulu,

kusukela ebusheni bami,

makasho njalo u-Israyeli.

Bangihlupha kakhulu,

kodwa abangehlulanga.

Kwaphambana imivimbo emhlane wami,

kwangathi yimisele edatshulwe ngabalimi ensimini.

USimakade ulungile,

uzinqumile izintambo zezikhohlakali.

Mabajabhiswe,

babuyiselwe emuva

bonke abazonda iZiyoni.

Mabafane notshani ophahleni,

obubuna bungakakhuli.

Ovunayo akagcwalisi ngabo isandla sakhe,

nobopha izinyanda, izingalo zakhe.

Abadlulayo mabathi:

“Isibusiso sikaSimakade masibe phezu kwenu;

siyanibusisa egameni likaSimakade.”

AMahubo 146:3-4

Ningathembeli ezikhulwini nasemadodaneni abantu,

eningeke nathola lusizo kubo.

Umoya wakhe uyaphuma,

yena abuyele emhlabathini wakhe,

ngalo lolo suku amacebo akhe ayaphela.

AMahubo 126:1-6

Ngesikhathi uSimakade ekhulula uZiyoni,

sasifana nabaphuphayo.

Kwaqhuma uhleko,

izilimi zethu zahuba ngentokozo;

abezizwe base bekhuluma, bethi:

“USimakade ubenzele izinto ezinkulu.”

USimakade usenzele izinto ezinkulu, sajabula.

Sikhulule, Simakade, ekuthunjweni kwethu,

sibe njengemifula eningizimu.

Abahlwanyela ngezinyembezi

bayakuvuna ngokuthokoza.

Lowo ohamba ekhala,

ephethe imbewu,

uyakubuya ngokuthokoza,

ethwele izinyanda zakhe.

Ukwethembeka

AMahubo 119:89-91

Simakade, izwi lakho

limi liqinile ezulwini,

kuze kube phakade.

Ezizukulwaneni ngezizukulwane

ukwethembeka kwakho kukhona;

wamisa umhlaba; usemi.

Ngokwezehlulelo zakho

kusekhona nanamuhla,

ngokuba konke kuyizinceku zakho.

AMahubo 89:1-4

Ngizohlabelela ngomusa kaSimakade

kuze kube phakade,

ngomlomo wami,

ngazise izizukulwane ngezizukulwane ukwethembeka kwakho.

Ngimemezele ngithi:

“Umusa wakho umi ingunaphakade,

ukwethembeka kwakho ukuqinise emazulwini.”

Ngenzile isivumelwano nokhethiweyo wami,

ngafunga kuDavide, inceku yami, ngathi:

“Uzalo lwakho ngizoluqinisa kuze kube phakade,

isihlalo sakho sobukhosi

ngisisimamise izizukulwane ngezizukulwane.”Sela

AMahubo 89:5-8

Simakade, izimangaliso zakho ziyodunyiswa ngamazulu,

ukwethembeka kwakho, ebandleni labangcwele.

Ngubani osemafini ongalinganiswa noSimakade na?

Ngubani phakathi kwamadodana kaNkulunkulu

ongafaniswa noSimakade na?

UNkulunkulu uyesabeka kakhulu emkhandlwini wabangcwele,

umelwe ukuhlonishwa kakhulu

yibo bonke abamzungezileyo.

Simakade, Nkulunkulu Wamabandla,

ngubani onjengawe na?

Somandla, Simakade,

ukwethembeka kwakho kukuzungezile.

Funda futhi: AMahubo 48; 23; 89; 90:1-2,14-17

Ukuphepha

AMahubo 71:1-3

Kuwena, Simakade, ngiyakhosela,

mangingajabhi naphakade.

Ngokulunga kwakho ngikhulule, ungihlenge;

beka indlebe yakho kimi, ungisindise.

Yiba yidwala lami lokukhosela,

engiza kulo njalo;

uyalezile ukuba ngisindiswe,

ngokuba uyidwala lami nenqaba yami.

AMahubo 139:1-5

Wena Simakade ungihlolisisile, uyangazi.

Uyakwazi ukuhlala kwami nokuma kwami,

uqonda umcabango wami ukude.

Uhlola ukuhamba kwami nokulala kwami,

uzazi zonke izindlela zami.

Ngaphambi kokuba ngiphimise izwi

ngomlomo wami,

Wena Simakade usuke usukwazi konke.

Ungizungeze ngemuva nangaphambili,

wabeka isandla sakho phezu kwami.

AMahubo 118:5-9

Osizini lwami ngakhuleka kuSimakade,

uSimakade wangiphendula,

wangihola endaweni ebanzi.

USimakade ungakimi, angiyukwesaba,

umuntu angangenzani na?

USimakade ungakimi ekanye nabangisizayo,

ngalokho ngiyakubabuka bephansi abangizondayo.

Kuhle ukuphephela kuSimakade kunokwethemba umuntu.

Kuhle ukuphephela kuSimakade, kunokwethemba izikhulu.

AMahubo 57:1-3,7

Yiba nomusa kimi, Nkulunkulu, ngihawukele.

Ngokuba umphefumulo wami uphephela kuwe.

Ngizokhosela emthunzini wamaphiko akho,

zize zedlule izinhlekelele.

Ngizokhala kuNkulunkulu oPhezukonke,

kuNkulunkulu ongiphindiselelayo.

Uzothumela esezulwini, angisindise.

Uyamsola ofuna ukungifihliza.Sela

Inhliziyo yami yethabile, Nkulunkulu,

inhliziyo yami igxilile.

Ngizohlabelela, ngihube.

AMahubo 46:1-3

UNkulunkulu uyisiphephelo sethu namandla ethu,

ufunyaniswa elusizo impela ekuhluphekeni.

Ngakho-ke angiyukwesaba nakuba umhlaba uguquka,

nezintaba zidilikela ekujuleni kolwandle,

nakuba amanzi alo ehlokoma, ekhephuzela,

nezintaba zizamazama ngokudlanga kwalo.Sela

AMahubo 46:10-11

Thulani, niqonde

ukuthi Mina nginguNkulunkulu,

ngiyakuphakama kwabezizwe,

ngiphakame emhlabeni.

USimakade Wamabandla unathi,

uNkulunkulu kaJakobe

uyinqaba yethu. Sela

Funda futhi: AMahubo 131; 119:114; 34

Ukuthethelela

AMahubo 32:5-7

Ngase ngisivuma isono sami kuwe,

angaze ngasifihla isiphambeko sami.

Ngathi:

“Ngizozivuma iziphambeko zami kuSimakade,”

Yena wangithethelela icala lokona kwami.

Makuthi bonke abethembekileyo bakhuleke kuwe

ngesikhathi senhlupheko;

impela isikhukhula esinamandla asiyukufinyelela kubo.

Wena uyindawo yami yokubhaca,

uyangivikela enkathazweni,

ungiphahla ngenjabulo yokukhululwa. Sela

AMahubo 103:8-13

USimakade unobubele nesihawu,

uyephuza ukuthukuthela, uvame umusa.

Akathethi njalonjalo,

akayigcini intukuthelo yakhe

kuze kube phakade.

Akasiphathi njengokufanele izono zethu,

akasivuzi njengokwamacala ethu.

Ngokuba njengokuphakama kwezulu phezu komhlaba,

unjalo umusa wakhe phezu kwabamesabayo.

Njengokuba impumalanga yahlukene nentshonalanga,

uzidedise kangako iziphambeko zethu.

Njengalokhu uyise ebahawukela
abantwana bakhe,

kanjalo noSimakade uyabahawukela
abamesabayo.

AMahubo 51:5-7

Impela ngazalelwa ebubini,

umame wangikhulelwa esonweni.

Wena uthanda iqiniso ngaphakathi enhliziyweni,

uyongifundisa ukuhlakanipha ekujuleni kwenhliziyo.

Ngihlanze ngehisophi, ngihlambuluke,

ngigeze, ngibe mhlophe kuneqhwa.

Funda futhi: AMahubo 32

Ukukhululwa

AMahubo 39:11-12

Umuntu uyamjezisa ngenxa yesono sakhe,

lokho okuligugu kuye,

ukudla njengobuvunya, kuphele nya,

wonke umuntu ungumoya nje.Sela

“Simakade, yizwa umkhuleko wami,

ubeke indlebe ekunxuseni kwami,

izinyembezi zami mazingakuniki ukuthula.

Ngokuba kuwe ngingumfokazi,

isihambi, njengokhokho bami.”

AMahubo 65:1-5

Udumo lufanele Wena, Nkulunkulu, eZiyoni

kuyofezeka isithembiso kuwe.

Wena oyizwayo imikhuleko,

bonke abantu beza kuwe.

Iziphambeko zingigabhile,

uyazithethelela iziphambeko zethu.

Ubusisiwe okhethwe nguwe, wamsondeza

ukuba ahlale emagcekeni akho.

Siyosuthiswa ngokuhle okuvela endlini yakho,

ithempeli lakho elingcwele.

Uyakusiphendula ngezenzo ezesabekayo ekulungeni,

Nkulunkulu wensindiso yethu.

Wena uyithemba lemikhawulo yonke yomhlaba

nelolwandle olukude.

AMahubo 68:19-20

Mayibongwe iNkosi esithwalela imithwalo yethu

imihla ngemihla,

uNkulunkulu uyinsindiso yethu. Sela

UNkulunkulu wethu unguNkulunkulu okhululayo,

ukukhulula ekufeni kungokukaSimakade, iNkosi.

Ukungaphathwa kahle

AMahubo 10:1,4-5,12,14,16-17

Simakade, kungani umele kude na?

Uzifihlelani ngezikhathi zokuhlupheka na?

Isikhohlakali siyazigqaja,

asifuni ukubuyela kuwe,

ngisho nje ukuba sicabange ngawe.

Izindlela zaso zethembekile izikhathi zonke;

izehlulelo zakho ziphakeme kakhulu

kunokubona kwaso;

zonke izitha zaso uyazidelela.

Simakade Nkulunkulu, yima ngomumo!

Bonakalisa amandla akho,

ungamkhohlwa osekuhluphekeni.

Kepha Wena uyamqaphela osenkathazweni nasosizini,

wenze okuthile ngaye.

Abampofu bangethembela kuwe,

nezintandane ngokunjalo.

USimakade uyobusa ingunaphakade,

abezizwe babhujiswe ezweni lakho.

Simakade, uyakuzwa ukukhala

kokulangazelela kwabahluphekileyo.

Ubanikeza ithemba,

bese ukulalela ukukhala kwabo

becela usizo.

AMahubo 73:1-3,16-17,23-25,28

UNkulunkulu umnene impela ku-Israyeli,

kulabo abanenhliziyo ehlanzekileyo.

Kepha mina izinyawo zami

zicishe zakhubeka,

kwasala kancane

ukuba izinyathelo zami zishibilike.

Ngaba nomhawu ngabazidlayo,

lapho ngibona ababi bephumelela.

Kwathi ngicabanga ukuba ngikuqonde lokho,

kwaba luhlupho emehlweni ami,

ngaze ngangena endlini engcwele kaNkulunkulu,

ngaqaphelisisa ukugcina kwabo.

Kepha mina ngiyakube nginawe njalo,

ungibambile ngesandla sami sokunene.

Uyakungihola ngesiluleko sakho,

andukuba ungamukele enkazimulweni.

Nginobani ezulwini na?

Uma nginawe, angifuni lutho emhlabeni.

Kepha mina kungilungele

ukusondela kuNkulunkulu,

ngiyenzile iNkosi uSimakade

ibe yisiphephelo sami,

ukuze ngishumayele zonke izenzo zakho.

Isilingo

AMahubo 141:3-5,8

Simakade, bekela umlomo wami umlindi,

ugcine umnyango wezindebe zami.

Ungayiphenduleli inhliziyo yami entweni embi

ukuba ngenze imisebenzi yenkohlakalo

kanye nabantu abenza inkohlakalo,

ngingadli izibiliboco zabo.

Olungileyo makangishaye, kungumusa kimi;

angisole, kungamafutha ekhanda;

ikhanda lami malingawenqabi,

ngokuba umkhuleko wami

umelane nobubi babo.

Amehlo ami akuwe Simakade, Nkosi yami,

mina ngiphephela kuwe,

uze ungangishiyi ngingenamvikeli.

Ukucwaswa

AMahubo 74:1-2,12

Nkulunkulu, usilahleleni kwaze kwaba phakade na?

Izimvu zedlelo lakho uzithunqiselelani

ngentuthu yolaka lwakho na?

Khumbula ibandla lakho owalizuza kwasemandulo,

walikhulula ukuze libe

yisizwe esiyifa lakho,

nentaba iZiyoni ohlala kuyo.

UNkulunkulu uyiNkosi yami

kuze kube phakade,

nguye owenza insindiso emhlabeni.

AMahubo 44:23-26

Vuka, Nkosi!

Ulaleleni na?

Ungasilahli njalonjalo.

Ubufihlelani ubuso bakho,

ukhohlwe ukuhlupheka

nokucindezelwa kwethu na?

Ngokuba sibishe othulini;

imizimba yethu

inamathele emhlabathini.

Sukuma, usisize.

Sihlenge ngenxa

yomusa wakho.

Funda futhi: AMahubo 22

Induduzo

AMahubo 147:2-6

USimakade wakha iJerusalema,

uqoqa abakwa-Israyeli ababexoshiwe.

Welapha abanhliziyo zephukile,

abophe izilonda zabo.

Ubala inani lezinkanyezi,

azibize zonke ngamagama.

INkosi yethu inkulu,

makhulu amandla ayo;

ukuqonda kwayo akunakulinganiswa.

USimakade uyabaphakamisa abathobekileyo,

izikhohlakali uziqumba phansi.

AMahubo 119:49-50

Khumbula izwi owalisho encekwini yakho,

owangenza ngalo ngaba nethemba.

Lokhu kuyinduduzo ekuhluphekeni kwami,

ngokuba izwi lakho lingiphilisile.

AMahubo 131:1-3

Simakade, inhliziyo yami ayizigabisi,

namehlo ami awaziphakamisi,

angingeni ezindabeni ezinkulu

nasezintweni ezingehlulayo.

Ngiwududuzile, ngawuthulisa umphefumulo wami,

njengomntwana elunyulwa ebeleni likanina,

unjalo-ke nomphefumulo wami

ngaphakathi kimi.

Israyeli, yethemba uSimakade

kusukela manje kuze kube phakade.

Funda futhi: AMahubo 126; 135; 23

Ithemba

AMahubo 27:1-3

USimakade ungukukhanya kwami

nensindiso yami.

Ngubani engingamesaba na?

USimakade uyinqaba

yokuphila kwami.

Ngubani engingaba

novalo ngaye na?

Lapho abenzi bokubi

besondela kimi

ukuba bangisoconge,

abamelene nami

nezitha zami

bayokhubeka,

baqumbeke phansi.

Noma impi ingakanisa

imelane nami,

inhliziyo yami ayiyukwesaba,

ngisho impi ingangivukela,

nokho ngiyoba neqholo.

AMahubo 20:1-2,7-9

USimakade makakuphendule ngosuku lwenhlupheko.

Igama likaNkulunkulu kaJakobe malikuvikele.

Makakuthumelele usizo oluvela endlini engcwele,

akweseke eseZiyoni.

Abanye bagabe ngezinqola zempi,

abanye ngamahhashi,

kodwa thina sethembele egameni likaSimakade

uNkulunkulu wethu.

Bayowa bashaye ngamadolo phansi,

kepha thina siyovuka, sime.

Sindisa, Simakade!

INkosi mayisiphendule

ngosuku lokukhala kwethu.

AMahubo 62:1-2,5-8

Mphefumulo wami, thula, ulindele

uNkulunkulu kuphela,

ngokuba insindiso yami ivela kuye.

NguYena kuphela oyidwala lami

nensindiso yami;

inqaba yami, angisoze nganyakaziswa.

Mphefumulo wami, thula,

ulindele uNkulunkulu kuphela,

ngokuba ithemba lami livela kuye.

NguYena kuphela oyidwala lami,

nensindiso yami, nenqaba yami;

angiyukunyakaziswa.

Ukuhlengwa kwami nodumo lwami kukuNkulunkulu,

idwala lami eliqinileyo,

isiphephelo sami sikuNkulunkulu.

Bantu, yethembelani kuye ngezikhathi zonke,

inhliziyo yenu niyithululele phambi kwakhe,

uNkulunkulu uyisiphephelo sethu.

Funda futhi: AMahubo 56:3-4,8; 21; 63

Ukungabaza

AMahubo 43:3-5

Thumela ukukhanya kwakho neqiniso lakho,

makungihole kungiyise entabeni yakho engcwele,

nasezindlini zakho,

ngize ngifike e-althare likaNkulunkulu,

kuNkulunkulu oyinjabulo yami

nokwethaba kwami;

ngikudumise ngokhehlegume,

Nkulunkulu, Nkulunkulu wami.

Mphefumulo wami, kungani udangele,

uyaluza ngaphakathi kwami na?

Themba uNkulunkulu,

ngokuba ngisazomdumisa uMsindisi wami,

noNkulunkulu wami.

AMahubo 125:1-2

Abamethembayo uSimakade bafana nentaba iZiyoni

engenakunyakaziswa, kepha emi phakade.

Njengalokhu izintaba zizungeze iJerusalema,

noSimakade ubazungeze kanjalo abantu bakhe

kusukela manje

kuze kube phakade.

Ukwesaba ubunzima

AMahubo 55:1-8

Nkulunkulu, lalela umkhuleko wami,

ungazifihli ekunxuseni kwami.

Ngizwele, ungiphendule;

ngikhathazekile, ngiyabubula, ngixakekile,

ngenxa yezwi lesitha,

nangenxa yokucindezela komubi,

bagingqela okubi phezu kwami,

bangizingela bengithukuthelele.

Inhliziyo yami iyathuthumela ngaphakathi,

ukwesaba ukufa kungehlele.

Nginengebhe, ngiyaqhaqhazela,

ngikhungethwe wukwesaba.

Ngibe sengithi:

“Ukuba benginamaphiko njengejuba,

ngabe ngindizela kwelikude,

ngihlale khona nginethezeke.”

Bengiyakubaleka, ngiye kude,

ngihlale ehlane. Sela

Bengizophuthuma ngithole umpheme

ukuze ngiphephe ezivunguvungwini naseziphephweni.

AMahubo 55:16-18,22

Kepha mina ngizokhala kuNkulunkulu

uSimakade, uzongisindisa.

Ekuseni, emini nantambama ngizokhala kuye, ngibubule,

uzolizwa izwi lami.

Uyakuwukhulula umphefumulo wami ngokuthula,

empini engibhekene nayo,

ngokuba baningi abamelene nami.

Phonsa umthwalo wakho kuSimakade,

Yena uzokusimamisa.

Akayukuvuma naphakade

ukuba olungileyo azanyazanyiswe.

Ukulahlekelwa yithemba

AMahubo 61:1-5

Nkulunkulu, yizwa ukukhala kwami,

ubeke indlebe emkhulekweni wami.

Ngisemkhawulweni womhlaba, ngikhala kuwe

lapho inhliziyo yami idangele.

Ngiholele edwaleni eliphakemeyo kunami.

Ngokuba Wena ube yisiphephelo sami,

umbhoshongo oqinileyo phambi kwesitha sami.

Mangihlale ethendeni lakho ingunaphakade.

Mangikhosele emthunzini wamaphiko akho.Sela

Ngokuba Wena, Nkulunkulu,

uzizwile izifungo zami,

wanginika isabelo salabo

abesaba igama lakho.

Funda futhi: AMahubo 69; 77; 86

Intando kaNkulunkulu

AMahubo 25:4-7

Simakade, ngazise izindlela zakho,

ungifundise imendo yakho.

Ngiholele eqinisweni lakho, ungifundise,

ngokuba Wena unguNkulunkulu wensindiso yami;

ngethembele kuwe njalo.

Simakade, khumbula umusa wakho kithi,

nesihawu sakho,

ngokuba kukhona kwaphakade.

Ungazikhumbuli izono zobusha bami

neziphambeko zami,

ngokwesihawu sakho ngikhumbule,

ngenxa yokulunga kwakho, Simakade!

Funda futhi: AMahubo 119:5-16,105

Ukuzabalaza noma ukuhlubuka

AMahubo 13:1-6

Simakade, kuyoze kube nini

ungikhohliwe unomphela na?

Kuyoze kube nini

ungifihlela ubuso bakho na?

Kuyoze kube nini

ngithwele ubuhlungu emphefumulweni wami,

nosizi enhliziyweni yami, usuku lonke na?

Kuyoze kube nini isitha singiqonela na?

Ngibheke, ungiphendule, Simakade,

Nkulunkulu wami.

Letha injabulo emehlweni ami,

ngingaze ngilale ubuthongo bokufa;

funa isitha sami, sithi:

“Ngimehlule.”

Nabamelene nami bajabule

ngokuba nginqotshiwe.

Kepha mina ngethembele emseni wakho,

inhliziyo yami mayethabe ngensindiso yakho.

Ngizohlabelela kuSimakade ngokuba ungenzele okuhle.

AMahubo 130:1-8

Ngikhala kuwe Simakade ngiphansi otweni.

Nkosi, yizwa izwi lami;

izindlebe zakho mazilalele izwi

lokunxusa kwami.

Uma Wena Simakade ungaqaphela iziphambeko,

Nkosi, ngubani ongema na?

Kepha ukuthethelela kukuwe, ukuze wesatshwe.

Ngizolindela uSimakade,

umphefumulo wami uzolinda,

ngiyalethemba izwi lakhe.

Umphefumulo wami ulindela iNkosi

kunabalindi abalindela ukusa.

U-Israyeli makethembe uSimakade,

ngokuba umusa ukuSimakade,

nokukhulula konke kukuye.

Uyomhlenga u-Israyeli

kuzona zonke iziphambeko zakhe.

AMahubo 28:1-2,6-8

Ngikhala kuwe, Simakade; Dwala lami,

ungazenzi isithulu kimi,

funa uma uthalalisa,

ngifane nalabo abehlela egodini.

Yizwa izwi lokunxusa kwami,

njengoba ngikhala kuwe,

ngiphakamisela izandla zami

endaweni yakho engcwelengcwele.

Makabongwe uSimakade,

ngokuba ulizwile izwi lokunxusa kwami.

USimakade ungamandla ami, nesihlangu sami,

inhliziyo yami yethembele kuye,

yingakho ngisizakele,

inhliziyo yami iyethaba.

Ngizomdumisa ngehubo lami.

USimakade ungamandla abantu bakhe.

Uyinqaba eyinsindiso yogcotshiweyo wakhe.

Sindisa abantu bakho,

ubusise ifa lakho, ubeluse,

ubathwale, kuze kube phakade.

Funda futhi: AMahubo 22; 88; 77

Comfort from the Word

First digital edition 2022

Bible text: The Bible in isiZulu 2020 Translation © Bible Society of South Africa 2020

© Bible Society of South Africa 2022

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

www.biblesociety.co.za

Epub-formaat:    ISBN 978-0-7982-2457-4
Mobi-formaat:    ISBN 978-0-7982-2458-1
PDF-formaat:      ISBN 978-0-7982-2459-8

Bibles and audio Bibles are available on the BibleSA-app